
Parlamentul României

Camera Deputaţilor

	Comisia pentru muncă şi protecţie socială


	
	Comisia pentru sănătate şi familie


	Nr. 4c-9/171
	
	Nr. 4c-10/42


Bucureşti, 9 iunie 2021
Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul comun asupra proiectului de Lege pentru modificarea şi completarea Legii nr.448/2006 privind protecţia şi promovarea drepturilor persoanelor cu handicap, trimis Comisiei pentru muncă şi protecţie socială şi Comisiei pentru sănătate și familie în procedură obişnuită, cu adresa nr. PLx 131/2019 din 13 martie 2019, pentru dezbatere şi examinare pe fond.

    PREŞEDINTE, 



PREŞEDINTE,

Oana Silvia Țoiu


     dr.Nelu Tătaru

Bucureşti, 9 iunie 2021
RAPORT  COMUN

asupra proiectului de Lege pentru modificarea şi completarea Legii nr.448/2006 privind protecţia şi promovarea drepturilor persoanelor cu handicap
În temeiul art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială şi Comisia pentru sănătate și familie, au fost sesizate, prin adresa nr. PLx 131/2019 din 13 martie 2019, cu dezbaterea pe fond, în procedură obişnuită, a proiectului de Lege pentru modificarea şi completarea Legii nr.448/2006 privind protecţia şi promovarea drepturilor persoanelor cu handicap.
Proiectul de lege are ca obiect de reglementare modificarea şi completarea Legii nr.448/2006. Intervenţiile legislative vizează stabilirea, de către Comisia de evaluare a persoanelor adulte cu handicap, a unui termen permanent de valabilitate a certificatului de încadrare în grad şi tip de handicap pentru persoanele cu handicap a căror afecţiune a generat amputaţia membrelor, fără a mai fi necesară prezentarea acestora la reevaluările periodice, precum şi monitorizarea, de către medicul de familie, a respectării măsurilor cuprinse în programul individual de reabilitare şi integrare socială a adultului cu handicap.

La întocmirea prezentului raport comun, Comisiile au avut în vedere:

· avizul favorabil al Consiliului Legislativ (nr.1143/29.11.2018)

· avizul negativ al Comisiei pentru buget, finanţe şi bănci (nr.4c-2/194/26.09.2019)

· avizul favorabil al Comisiei juridice, de disciplină şi imunităţi (nr.4c-13/230/02.04.2019)

· avizul favorabil al Comisiei pentru drepturile omului, culte şi problemele minorităţilor naţionale (nr.4c-6/224/20.03.2019)

· avizul favorabil al Comisiei pentru egalitatea de şanse pentru femei şi bărbaţi (nr.4c-20/136/02.04.2019)

· punctele de vedere negative ale Guvernului (nr.5919/20.06.2019 și nr.4067/12.05.2021).

Proiectul de lege a fost adoptat de Senat în şedinţa din 11 martie 2019.
În conformitate cu prevederile Regulamentului Camerei Deputaţilor, republicat, Comisiile au dezbătut proiectul de lege în şedinţe separate. 
Membrii Comisiei pentru muncă şi protecţie socială au dezbătut proiectul de lege în şedinţa din 11 mai 2021 şi au hotărât, cu unanimitate de voturi, respingerea proiectului de lege.
La lucrările comisiei şi-au înregistrat prezenţa 21 de deputaţi, din totalul de 21 de membri ai comisiei.
La dezbateri a participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare, domnul Cătălin Boboc – Secretar de Stat în cadrul Ministerului Muncii și Protecției Sociale.
Membrii Comisiei pentru sănătate și familie au dezbătut proiectul de lege în şedinţa din 8 iunie 2021 şi au hotărât, cu majoritate de voturi, respingerea proiectului de lege .

La lucrările comisiei şi-au înregistrat prezenţa 25 de deputaţi, din totalul de 25 de membri ai comisiei.
Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României şi ale art.91 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor asupra proiectului de lege şi a documentelor conexe, membrii celor două comisii propun Plenului Camerei Deputaţilor respingerea proiectului de lege, întrucât inițiativa legislativă a rămas fără obiect deoarece prevederea este deja reglementată la art.87 alin.(11) din Legea nr. 448/2006. De asemenea, prin Ordinul nr. 741/2019 se stabilește ca permanent termenul de valabilitate a certificatului de încadrare în grad de handicap pentru persoanele cu handicap a căror afecțiune a generat amputarea membrelor.

   PREŞEDINTE,



  PREŞEDINTE,
Oana Silvia Țoiu


dr.Nelu Tătaru
  SECRETAR,


           SECRETAR,
Tudor Polak   



Liviu Ioan Balint
Șef birou Lidia Vlădescu

Întocmit,
Consilier parlamentar Sorina Szabo

Consultant parlamentar Cristina Turcu
                                     Şef birou Cristina Bologan

